CELEX: 52022DC0627
Language: ga
Date: 2022-05-23 00:00:00
Title: Moladh le haghaidh MOLADH ÓN gCOMHAIRLE maidir le Clár Náisiúnta 2022 um Athchóiriú de chuid na Slóvaice agus lena dtugtar tuairim ón gComhairle maidir le Clár Cobhsaíochta 2022 de chuid na Slóvaice

AN COIMISIÚN EORPACH
            An Bhruiséil,23.5.2022
            COM(2022) 627 final
            
            Moladh le haghaidh
            MOLADH ÓN gCOMHAIRLE
            maidir le Clár Náisiúnta 2022 um Athchóiriú de chuid na Slóvaice agus lena dtugtar tuairim ón gComhairle maidir le Clár Cobhsaíochta 2022 de chuid na Slóvaice
            {SWD(2022) 627 final} - {SWD(2022) 640 final}
            
               
         
         
            
               Moladh le haghaidh
            
            
               MOLADH ÓN gCOMHAIRLE
            
            
               maidir le Clár Náisiúnta 2022 um Athchóiriú de chuid na Slóvaice agus lena dtugtar tuairim ón gComhairle maidir le Clár Cobhsaíochta 2022 de chuid na Slóvaice
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 121(2) agus 148(4) de,
            
            
               Ag féachaint do Rialachán (CE) Uimh. 1466/97 ón gComhairle an 7 Iúil 1997 maidir leis an bhfaireachas ar riochtaí buiséadacha, agus an faireachas ar bheartais eacnamaíocha agus a gcomhordú, a neartú
                  1
               , agus go háirithe Airteagal 5(2) de,
            
            
               Ag féachaint don mholadh ón gCoimisiún Eorpach,
            
            
               Ag féachaint do na rúin ó Pharlaimint na hEorpa,
            
            
               Ag féachaint do na conclúidí ón gComhairle Eorpach,
            
            
               Ag féachaint don tuairim ón gCoiste Fostaíochta,
            
            
               Ag féachaint don tuairim ón gCoiste Eacnamaíoch agus Airgeadais,
            
            
               Ag féachaint don tuairim ón gCoiste um Chosaint Shóisialta,
            
            
               Ag féachaint don tuairim ón gCoiste um Beartas Eacnamaíoch,
            
            
               De bharr an mhéid seo a leanas:
            
            
               (1)Tháinig Rialachán (AE) 2021/241 ó Pharlaimint na hEorpa agus ón gComhairle
                  2
                lenar bunaíodh an tSaoráid Téarnaimh agus Athléimneachta, i bhfeidhm an 19 Feabhra 2021. Is rud é an tSaoráid Téarnaimh agus Athléimneachta a chuireann tacaíocht airgeadais ar fáil le haghaidh chur chun feidhme athchóirithe agus infheistíochta, arb é atá i gceist leis spreagadh airgeadais a mhaoiníonn an tAontas. Cuidíonn sé leis an téarnamh eacnamaíoch agus le cur chun feidhme athchóirithe atá inbhuanaithe agus a spreagann fás agus infheistíocht, go háirithe chun an t‑aistriú digiteach agus glas a chur chun cinn, agus neartaíonn sé athléimneacht agus fás ionchasach gheilleagair na mBallstát. Cuidíonn sé freisin le hairgeadais phoiblí inbhuanaithe a neartú agus le borradh a chur faoi fhás agus faoi chruthú post sa mheántéarma agus san fhadtéarma. Rinneadh uasmhéid na ranníocaíochta airgeadais in aghaidh an Bhallstáit faoin tSaoráid Téarnamh agus Athléimneachta a nuashonrú an [XX] Meitheamh 2022, i gcomhréir le hAirteagal 11(2) de Rialachán (AE) 2021/241. 
            
            
               (2)An 24 Samhain 2021, ghlac an Coimisiún an Suirbhé Bliantúil don Fhás Inbhuanaithe, rud a chur tús le Seimeastar Eorpach 2022 le haghaidh comhordú beartais eacnamaíoch. Thug sé aird chuí ar an ngealltanas comhpháirteach athdhearbhaithe ón gCruinniú Mullaigh Sóisialta in Porto i mí na Bealtaine 2021 chun Colún Eorpach na gCeart Sóisialta arna fhógairt ag Parlaimint na hEorpa, an Chomhairle agus an Coimisiún an 17 Samhain 2017 a chur chun feidhme a thuilleadh. D’fhormhuinigh an Chomhairle Eorpach tosaíochtaí Shuirbhé Bliantúil 2022 don Fhás Inbhuanaithe an 25 Márta 2022. An 24 Samhain 2021, ar bhonn Rialachán (AE) Uimh. 1176/2011, ghlac an Coimisiún freisin an Tuarascáil maidir leis an Sásra Foláirimh ar tuarascáil í nár shainaithin an tSlóvaic mar cheann de na Ballstáit a mbeadh grinn‑athbhreithniú
                  3
                ag teastáil ina leith. An dáta céanna, ghlac an Coimisiún moladh le haghaidh moladh ón gComhairle maidir le beartas eacnamaíoch an limistéir euro, moladh a ghlac an Chomhairle an 5 Aibreán 2022, chomh maith le togra le haghaidh Thuarascáil Chomhpháirteach 2022 ar Fhostaíocht ina ndearnadh anailís ar chur chun feidhme na dTreoirlínte do Bheartas Fostaíochta agus phrionsabail Cholún Eorpach na gCeart Sóisialta, togra a ghlac an Chomhairle an 14 Márta 2022. 
            
            
               (3)Tá athrú suntasach tagtha ar an gcomhthéacs geopholaitiúil agus eacnamaíoch i ngeall ar ionradh na Rúise ar an Úcráin i ndiaidh na paindéime domhanda. Tá tionchar an ionraidh ar gheilleagair na mBallstát le sonrú trí phraghsanna níos airde fuinnimh agus bia agus trí ionchais fáis níos laige mar shampla. Is iad na teaghlaigh leochaileacha atá i mbochtaineacht fuinnimh nó atá i mbaol bochtaineachta fuinnimh is mó atá thíos leis na praghsanna fuinnimh níos airde. Ina theannta sin, tá sruth daoine isteach san Aontas nach bhfacthas a leithéid riamh agus iad ag teitheadh ón Úcráin. Sa chomhthéacs sin, an 4 Márta 2022, tionscnaíodh an Treoir um Chosaint Shealadach
                  4
                den chéad uair, rud a thug an ceart chun fanacht go dleathach san Aontas mar aon le rochtain ar oideachas agus oiliúint, ar an margadh saothair, agus ar chúram sláinte, tithíocht agus leas sóisialta do dhaoine easáitithe ón Úcráin. Cuirtear tacaíocht eisceachtúil ar fáil don tSlóvaic faoin tionscnamh maidir leis an nGníomhaíocht Chomhtháthaithe do Dhídeanaithe san Eoraip (CARE) agus trí réamh‑mhaoiniú breise faoin gclár um Chúnamh Téarnaimh don Chomhtháthú agus do Chríocha na hEorpa (REACT-EU) chun aghaidh a thabhairt go práinneach ar riachtanais ghlactha agus lánpháirtithe na ndaoine sin atá ar a dteitheadh ón Úcráin.
            
            
               (4)Agus aird á tabhairt ar an staid eacnamaíoch agus gheopholaitiúil atá ag athrú go tapa, atosaíonn an Seimeastar Eorpach a chomhordú ginearálta maidir le beartas eacnamaíoch agus fostaíochta in 2022, agus é á fhorbairt i gcomhréir le riachtanais cur chun feidhme na Saoráide Téarnaimh agus Athléimneachta mar a leagtar amach i Suirbhé Bliantúil 2022 don Fhás Inbhuanaithe. Chun go mbainfear amach na cuspóirí beartais faoin Seimeastar Eorpach, tá sé ríthábhachtach go gcuirfear na pleananna téarnaimh agus athléimneachta glactha chun feidhme, ós rud é go dtugann na pleananna aghaidh ar na moltaí tírshonracha ábhartha uile a eisíodh i dtimthrialla Sheimeastar 2019 agus 2020, nó ar fhothacar suntasach díobh. Tá moltaí tírshonracha 2019 agus 2020 chomh ábhartha céanna fós maidir le pleananna téarnaimh agus athléimneachta arna n‑athbhreithniú, arna nuashonrú nó arna leasú i gcomhréir le hAirteagail 14, 18 agus 21 de Rialachán (AE) 2021/241, i dteannta aon mholadh tírshonrach a eisíodh suas go dtí dáta tíolactha an phlean mhodhnaithe. 
            
            
               (5)Tá an Clásal Éalaithe Ginearálta gníomhach ó Mhárta 2020
                  5
               . Ina Theachtaireacht an 3 Márta 2021
                  6
               , leag an Coimisiún amach a thuairim gur cheart an cinneadh maidir leis an gclásal ginearálta éalaithe a dhíghníomhachtú nó a chur i bhfeidhm go leanúnach a dhéanamh mar mheasúnú foriomlán ar staid an gheilleagair, agus leibhéal na gníomhaíochta eacnamaíche san Aontas nó sa limistéar euro i gcomparáid leis an leibhéal réamh‑ghéarchéime (deireadh 2019) mar phríomhchritéar cainníochtúil. Mar gheall ar éiginnteacht mhéadaithe agus rioscaí láidre ar an taobh thíos don ionchas eacnamaíoch i gcomhthéacs an chogaidh san Eoraip, méaduithe ar phraghsanna fuinnimh nach bhfacthas a leithéid riamh roimhe agus suaití leanúnacha ar an slabhra soláthair, is gá clásal éalaithe ginearálta an Chomhshocraithe Cobhsaíochta agus Fáis a leathnú le linn 2023.
            
         
         
            
               (6)I gcomhréir leis an gcur chuige sa tuairim ón gComhairle an 18 Meitheamh 2021 maidir le Clár Cobhsaíochta 2021, is fearr an seasamh fioscach a thomhas mar an t‑athrú ar chaiteachas príomha (glan ar bhearta lánroghnacha ioncaim), cé is moite de bhearta éigeandála sealadacha a bhaineann le COVID-19 ach lena n‑áirítear caiteachas arna mhaoiniú le tacaíocht neamh‑inaisíoctha (deontais) ón tSaoráid um Théarnamh agus Athléimneacht agus ó chistí eile de chuid an Aontais, i gcoibhneas leis an bhfás féideartha meántéarmach
                  7
               . Agus níos faide ná an staid fhioscach fhoriomlán, d’fhonn a mheas an bhfuil an beartas fioscach náisiúnta stuama agus an bhfuil a chomhdhéanamh fabhrach do ghnóthú inbhuanaithe a bheidh comhsheasmhach leis na haistrithe glasa agus digiteacha, tabharfar aird freisin ar an éabhlóid atá tagtha ar an gcaiteachas príomha reatha atá maoinithe go náisiúnta
                  8
                (glan ar bhearta lánroghnacha ioncaim agus gan bearta sealadacha éigeandála a bhaineann le COVID-19 a áireamh) agus ar an infheistíocht.
            
            
               (7)An 2 Márta 2022, ghlac an Coimisiún Teachtaireacht lena gcuirtear treoir leathan ar fáil maidir le beartas fioscach in 2023, a raibh sé mar aidhm léi tacú le hullmhú Chláir na mBallstát um Chobhsaíocht agus um Chóineasú agus comhordú beartais a neartú ar an gcaoi sin
                  9
               . Thug an Coimisiún dá aire go mbeadh sé iomchuí in 2023, bunaithe ar an ionchas maicreacnamaíoch a bhí ann i réamhaisnéis gheimhridh 2022, aistriú ó sheasamh fioscach comhiomláin tacaíochta in 2020-2022 go staid chomhiomlán fhioscach a bheadh neodrach tríd is tríd, agus go bhfuil sé réidh chun freagairt don staid eacnamaíoch atá ag teacht chun cinn. D‘fhógair an Coimisiún gur cheart leanúint de dhifreáil a dhéanamh idir na moltaí fioscacha do 2023 ar fud na mBallstát agus iarmhairtí trastíortha a d’fhéadfadh a bheith ann a chur san áireamh. D’iarr an Coimisiún ar na Ballstáit an treoraíochta léiriú ina gCláir um Chobhsaíocht nó um Chóineasú. Gheall an Coimisiún go ndéanfadh sé dlúthfhaireachán ar na forbairtí eacnamaíocha agus go n‑athróidh sé a threoraíocht bheartais de réir mar is gá agus ar a dhéanaí ina phacáiste earraigh den Seimeastar i ndeireadh mhí na Bealtaine 2022.
            
            
               (8)Maidir leis an treoir fhioscach a cuireadh ar fáil an 2 Márta 2022, cuirtear san áireamh sna moltaí fioscacha do 2023 an t‑ionchas eacnamaíoch atá imithe in olcas, an éiginnteacht mhéadaithe agus rioscaí breise ar an taobh thíos, agus an boilsciú níos airde i gcomparáid leis an réamhaisnéis geimhridh. I bhfianaise na mbreithnithe sin, ní mór don fhreagairt fhioscach infheistíocht phoiblí a leathnú i gcomhair an aistrithe ghlais agus dhigitigh agus na slándála fuinnimh, agus cumhacht ceannaigh na dteaghlach is leochailí a choimeád ar bun chun tionchar an ardaithe ar phraghsanna fuinnimh a mhaolú agus chun an brú boilscitheach ó éifeachtaí indíreacha a theorannú trí bhearta spriocdhírithe agus sealadacha; ní mór don bheartas fioscach leanúint de bheith solúbtha chun dul in oiriúint do na cúinsí atá ag athrú go tapa, agus ní mór é a bheith éagsúil idir tíortha ag brath ar a staid fhioscach agus eacnamaíoch, lena n‑áirítear a mhéid a bhaineann leis an neamhchosaint ar an ngéarchéim agus leis an rabharta daoine easáitithe ón Úcráin. 
            
            
               (9)An 29 Aibreán 2021, chuir an tSlóvaic a plean náisiúnta téarnaimh agus athléimneachta faoi bhráid an Choimisiúin, i gcomhréir le hAirteagal 18(1) de Rialachán (AE) 2021/241. De bhun Airteagal 19 de Rialachán (AE) 2021/241, rinne an Coimisiún measúnú ar ábharthacht, éifeachtacht, éifeachtúlacht agus comhleanúnachas an phlean téarnaimh agus athléimneachta, i gcomhréir leis na treoirlínte measúnaithe in Iarscríbhinn V a ghabhann leis an Rialachán sin. An 13 Iúil 2021, ghlac an Chomhairle a Cinneadh maidir le formheas an mheasúnaithe ar phlean téarnaimh agus athléimneachta le haghaidh na Slóvaice. Tá scaoileadh na dtráthchodanna coinníollach ar chinneadh ón gCoimisiún a ghlactar i gcomhréir le hAirteagal 24(5) de Rialachán (AE) 2021/241, cinneadh go bhfuil na clocha míle agus na spriocanna ábhartha a leagtar amach sa Chinneadh Cur Chun Feidhme ón gComhairle comhlíonta go sásúil ag an tSlóvaic. Tuigtear gurb é atá i gceist le comhlíonadh sásúil, nach ndeachthas siar ar ghnóthú na gcloch míle agus na spriocanna a gnóthaíodh roimhe sin.
            
            
               (10)An 29 Aibreán 2022, thíolaic an tSlóvaic a Clár Náisiúnta um Athchóiriú 2022 agus, an 28 Aibreán 2022, a Clár Cobhsaíochta 2022 i gcomhréir leis an spriocdháta a bunaíodh in Airteagal 4 de Rialachán (CE) Uimh. 1466/97. Chun na naisc eatarthu a chur san áireamh, rinneadh measúnú ar an dá chlár le chéile. I gcomhréir le hAirteagal 27 de Rialachán (AE) 2021/241, is léiriú é Clár Náisiúnta 2022 um Athchóiriú ar thuairisciú leathbhliantúil na Slóvaice ar an dul chun cinn atá déanta ó thaobh a phlean téarnaimh agus athléimneachta a bhaint amach. 
            
            
               (11)D’fhoilsigh an Coimisiún tuarascáil tíre 2022 don tSlóvaic
                  10
                an 23 Bealtaine 2022. Rinne sí measúnú ar an dul chun cinn atá déanta ag an tSlóvaic maidir le haghaidh a thabhairt ar na moltaí tírshonracha ábhartha a ghlac an Chomhairle in 2019, 2020 agus 2021, agus bhreathnaigh sí ar chur chun feidhme an phlean téarnaimh agus athléimneachta ag an tSlóvaic, ag tógáil ar an Scórchlár don Téarnamh agus don Athléimneacht. Ar bhonn na hanailíse sin, sa tuarascáil tíre, sainaithníodh bearnaí i ndáil leis na ndúshláin sin nár tugadh aghaidh orthu sa phlean téarnaimh agus athléimneachta, sin nó nár tugadh aghaidh orthu ach go páirteach, mar aon le dúshláin nua agus dúshláin atá ag teacht chun cinn, lena n‑áirítear iad siúd is toradh ar ionradh na Rúise ar an Úcráin. Rinneadh measúnú inti freisin ar dhul chun cinn na Slóvaice ó thaobh Colún Eorpach na gCeart Sóisialta a chur chun feidhme agus ó thaobh spriocanna ceannlíne AE maidir le fostaíocht, scileanna agus laghdú bochtaineachta a bhaint amach, mar aon le dul chun cinn i dtreo Spriocanna Forbartha Inbhuanaithe na Náisiún Aontaithe a bhaint amach. 
            
            
               (12)An 23 Bealtaine 2022, d’eisigh an Coimisiún tuarascáil faoi Airteagal 126(3) CFAE. Pléadh staid bhuiséadach na Slóvaice sa tuarascáil sin, ós rud é gur sháraigh a heasnamh ginearálta rialtais in 2021 luach tagartha an Chonartha maidir le OTI, is é sin 3 %, agus gur sháraigh a fiachas ginearálta rialtais luach tagartha an Chonartha maidir le OTI, is é sin 60 %. Thángthas ar an gconclúid sa tuarascáil nár comhlíonadh an critéar easnaimh agus gur comhlíonadh an critéar fiachais. I gcomhréir le Teachtaireacht an 2 Márta 2022, mheas an Coimisiún, laistigh dá mheasúnú ar na fachtóirí ábhartha uile, go bhfágfadh comhlíonadh an tagarmhairc laghdaithe fiachais go mbeadh iarracht fhioscach tús‑ualaithe ródhian ann a chuirfeadh an fás i mbaol. Dá bhrí sin, dar leis an gCoimisiún, ní gá an tagarmharc um laghdú fiachais a chomhlíonadh faoi na dálaí eacnamaíocha eisceachtúla atá ann faoi láthair. Mar a fógraíodh, níor mhol an Coimisiún nósanna imeachta nua maidir le heasnamh iomarcach a oscailt in earrach na bliana 2022 agus déanfaidh sé athmheasúnú ar a ábhartha atá sé a mholadh go gcuirfí tús le nósanna imeachta maidir le heasnamh iomarcach i bhfómhar 2022. 
            
            
               (13)An 20 Iúil 2020, mhol an Chomhairle don tSlóvaic na bearta uile is gá a dhéanamh in 2020 agus 2021, i gcomhréir leis an gclásal ginearálta éalaithe, chun aghaidh a thabhairt go héifeachtach ar an bpaindéim, chun an geilleagar a chothú agus chun tacú leis an téarnamh ina dhiaidh sin. Mhol sí freisin go saothródh an tSlóvaic, nuair is féidir sin sna dálaí eacnamaíocha, beartais fhioscacha atá dírithe ar sheasaimh fhioscacha stuama meántéarmacha a bhaint amach agus ar inbhuanaitheacht fiachais a áirithiú, agus feabhas á chur ar an infheistíocht ag an am céanna. In 2021, bunaithe ar shonraí a bhailíochtaigh Eurostat, mhéadaigh easnamh ginearálta rialtais na Slóvaice ó 5.5 % de OTI in 2020 go 6.2 % in 2021. Thacaigh freagairt an bheartais fhioscaigh ón tSlóvaic leis an téarnamh eacnamaíoch in 2021, agus tháinig méadú ar bhearta sealadacha tacaíochta éigeandála ó 2.3 % de OTI in 2020 go 3.3 % in 2021. Tá na bearta a ghlac an tSlóvaic in 2021 i gcomhréir leis an Moladh ón gComhairle an 20 Iúil 2020. Den chuid is mó, bhí na bearta buiséadacha lánroghnacha a ghlac an rialtas in 2020 agus 2021 sealadach nó comhoiriúnaithe le bearta fritháirimh den chuid is mó. An tráth céanna, ní raibh roinnt de na bearta lánroghnacha a ghlac an rialtas le linn na tréimhse 2020 go 2021 sealadach ná comhoiriúnaithe le bearta fritháirimh, is é sin go príomha méaduithe ar an 13ú pinsean, athruithe ar an aois scoir do thuismitheoirí, laghdú ar cháin mótarfheithiclí agus cealú an tobhaigh bainc. Bunaithe ar shonraí a bhailíochtaigh Eurostat, ba ionann fiachas ginearálta an rialtais agus 63.1 % den OTI in 2021.
            
            
               (14)Tá an cás maicreacnamaíoch atá mar bhuntaca leis na réamh‑mheastacháin bhuiséadacha i gClár Cobhsaíochta 2022 réalaíoch in 2022 agus tá sé fabhrach in 2023.  Tá sé tuartha ag an rialtas go méadóidh fíor-OTI faoi 2.1 % in 2022 agus 5.3 % in 2023. I gcomparáid leis sin, tuartar i réamhaisnéis earraigh 2022 ón gCoimisiún go mbeidh fás níos airde iarbhír de 2.3 % ar OTI ann in 2022 agus go mbeidh fás 3.6 % níos ísle ar OTI ann in 2023, mar gheall go príomha ar an tionchar a mheastar a bheidh ag an mboilsciú ar thomhaltas príobháideach agus ar onnmhairithe níos moille. Ina Chlár Cobhsaíochta 2022, tá an rialtas ag súil go dtiocfaidh laghdú ar an easnamh ceannlíne go 5.1 % den OTI in 2022, agus go 2.4 % in 2023. Is léiriú é an laghdú in 2022 go príomha ar leachtú fhormhór na mbeart éigeandála agus ar fhás láidir OTI ainmniúil. De réir an Chláir, meastar go dtiocfaidh laghdú ar chóimheas fiachais ghinearálta an rialtais le OTI go dtí 61.6 % in 2022, agus go laghdóidh sé go 58.0 % in 2023. Bunaithe ar bhearta beartais atá aitheanta ag scoithdháta na réamhaisnéise, tuartar i réamhaisnéis an earraigh 2022 ón gCoimisiún easnamh rialtais do 2022 agus 2023 de 3.6 % den OTI agus 2.6 % faoi seach. Tá sé sin níos ísle ná an t‑easnamh atá tuartha i gClár Cobhsaíochta 2022 don bhliain 2022 agus níos airde do 2023, go príomha mar gheall ar fhorbairt réamh‑mheasta níos dearfaí i margadh an tsaothair in 2022. I réamhaisnéis an earraigh 2022 ón gCoimisiún, tuartar go mbeidh cóimheas fiachais ghinearálta idir an rialtas ginearálta agus OTI ar aon dul le 61.7 % in 2022 agus 58.3 % in 2023.   
            
            
               Bunaithe ar réamhaisnéis earrach 2022 ón gCoimisiún, meastar go mbeidh fás aschuir ionchasach meántéarmach (meán 10 bliana) ag 2.0 %. Mar sin féin, ní áirítear sa mheastachán sin tionchar na n‑athchóirithe atá mar chuid den Phlean Téarnaimh agus Athléimneachta agus lena bhféadfar borradh a chur faoi fhás ionchasach na Slóvaice. 
            
            
               (15)In 2022, chuir an rialtas deireadh le formhór na mbeart a glacadh mar fhreagairt ar an ngéarchéim COVID-19, sa chaoi is go meastar go dtiocfaidh laghdú ar na bearta sealadacha tacaíochta éigeandála ó 3.3 % de OTI in 2021 go 1.0 % in 2022. Tá tionchar ag na costais a bhaineann le cosaint shealadach a thabhairt do dhaoine easáitithe ón Úcráin ar an easnamh rialtais, rud atá tuartha i réamhaisnéis earraigh 2022 an Choimisiúin ag 0.1 % de OTI in 2022 agus 0.2 % in 2023
                  11
               . 
            
            
               (16)An 18 Meitheamh 2021, mhol an Chomhairle go gcoinneodh an tSlóvaic
                  12
                seasamh fioscach atá tacúil in 2022, lena n‑áirítear ón spreagadh a cuireadh ar fáil leis an tSaoráid Téarnaimh agus Athléimneachta, agus go gcaomhnódh sí infheistíocht a mhaoinítear go náisiúnta. Mhol sí freisin go saothródh an tSlóvaic, nuair is féidir sin sna dálaí eacnamaíocha, beartas fioscach atá dírithe ar sheasaimh fhioscacha stuama meántéarmacha a bhaint amach agus an inbhuanaitheacht fhioscach a áirithiú sa mheántéarma, agus an tráth céanna, feabhas a chur ar an infheistíocht chun borradh a chur faoin acmhainneacht fáis.
            
            
               (17)In 2022, bunaithe ar réamhaisnéis earraigh 2022 ón gCoimisiún agus lena n‑áirítear an fhaisnéis a ionchorpraítear i gClár Cobhsaíochta 2022 na Slóvaice, meastar go mbeidh an seasamh fioscach craptha ag + 0.3 % den OTI, agus mhol an Chomhairle seasamh fioscach tacúil
                  13
               . Tá sé beartaithe ag an tSlóvaic leanúint de thacaíocht a thabhairt don téarnamh trí leas a bhaint as an tSaoráid Théarnaimh agus Athléimneachta chun infheistíocht bhreise a mhaoiniú, mar a mhol an Chomhairle. Meastar go dtiocfaidh méadú 0.7 pointe céatadáin OTI i gcomparáid le 2021 ar an ranníocaíocht dhearfach le gníomhaíocht eacnamaíoch de chaiteachas arna mhaoiniú ag deontais ón tSaoráid Téarnaimh agus Athléimneachta agus ag cistí eile de chuid an Aontais. Réamh‑mheastar go gcuirfidh infheistíocht atá maoinithe go náisiúnta ranníocaíocht mhéadaitheach ar fáil don staid fhioscach de 0.4 pointe céatadáin in 2022
                  14
               . Dá bhrí sin, tá sé beartaithe ag an tSlóvaic infheistíocht arna maoiniú go náisiúnta a chaomhnú, mar a mhol an Chomhairle. An tráth céanna, meastar go soláthróidh an fás ar chaiteachas reatha príomhúil arna mhaoiniú go náisiúnta (glan ar bhearta nua ioncaim) in 2022 ranníocaíocht chraptha de 1.6 pointe céatadáin don seasamh fioscach foriomlán. Áirítear leis sin an tionchar breise a bheidh ag na costais a bhaineann le cosaint shealadach a thabhairt do dhaoine easáitithe ón Úcráin (0.1 % de OTI). Mar gheall ar innéacsú lagaithe le boilsciú, in 2022 tá ráta fáis níos ísle ná boilsciú ag mórchaiteachas rialtais amhail sochair shóisialta seachas sochair chomhchineáil nó cúiteamh d’fhostaithe agus cuireann sé leis an seasamh craptha.
            
            
               (18)In 2023, tuartar go mbeidh an seasamh fioscach i réamhaisnéis an earraigh 2022 ón gCoimisiún ag -0.8 % de OTI ar thoimhde gan athrú beartais
                  15
               . Meastar go leanfaidh an tSlóvaic d’úsáid a bhaint as na deontais ón tSaoráid Téarnaimh agus Athléimneachta in 2023 chun infheistíocht bhreise a mhaoiniú chun tacú leis an téarnamh. Meastar go dtiocfaidh méadú 1.0 pointe céatadáin OTI i gcomparáid le 2022 ar an ranníocaíocht dhearfach le gníomhaíocht eacnamaíoch de chaiteachas arna mhaoiniú ag deontais ón tSaoráid Téarnaimh agus Athléimneachta agus ag cistí eile de chuid an Aontais. Réamh‑mheastar go gcuirfidh infheistíocht atá maoinithe go náisiúnta ranníocaíocht mhéadaitheach ar fáil don staid fhioscach de 0.1 pointe céatadáin in 2023
                  16
               . An tráth céanna, meastar go gcuirfidh fás an chaiteachais phríomha reatha arna mhaoiniú go náisiúnta (glan ar bhearta nua ioncaim) in 2023 rannchuidiú neodrach, a bheag nó a mhór, de 0.2 pointe céatadáin leis an seasamh fioscach foriomlán. Áirítear leis sin costais bhreise chun cosaint shealadach a thabhairt do dhaoine easáitithe ón Úcráin (0.1 % de OTI). 
            
            
               (19)I gClár Cobhsaíochta 2022, meastar go dtiocfaidh laghdú de réir a chéile ar easnamh ginearálta an rialtais go dtí 2.3 % in 2024 agus go 2.0 % faoi 2025. Dá bhrí sin, tá sé beartaithe go rachaidh easnamh ginearálta an rialtais faoi bhun 3 % den OTI faoi 2023 agus go bhfanfaidh sé faoi bhun 3 % den OTI thar thréimhse ionchasach an Chláir. Glactar leis sna réamh‑mheastacháin sin go gcuirfear teorainn le fás an chaiteachais phoiblí – lena n‑áirítear cúiteamh d’fhostaithe agus aistrithe sóisialta comhchineáil – ar luas níos moille ná ioncam agus faoi bhun fhás láidir ainmniúil OTI. De réir an Chláir, táthar ag súil go dtiocfaidh laghdú ar chóimheas fiachais ghinearálta an rialtais le OTI faoi 2025, go sonrach le méadú go 58.2 % in 2024 agus laghdú go 57.3 % in 2025. Bunaithe ar anailís an Choimisiúin, is cosúil go bhfuil ardrioscaí ann sa mheántéarma maidir le hinbhuanaitheacht fiachais. 
            
            
               (20)D’fhéadfaí córas cánach na Slóvaice a athchóiriú chun borradh a chur faoin éifeachtúlacht eacnamaíoch, chun inbhuanaitheacht chomhshaoil agus fhioscach a chothú agus chun cothroime a fheabhsú, agus chun tacú le cuspóirí beartais níos leithne an tráth céanna. Tá an t‑ualach cánach saothair an‑ard do dhaoine atá ag tuilleamh ioncaim íseal i gcomparáid le tíortha eile san Aontas. I gcodarsnacht leis sin, ní bhaintear lánacmhainneacht as cánachas comhshaoil agus réadmhaoine. Dá n‑athrófaí an meascán cánach, d‘fhéadfaí tacú leis an bhfás agus d’fhéadfaí an t‑aistriú glas agus an inbhuanaitheacht chomhshaoil a chothú freisin. Tá déine fuinnimh an gheilleagair go mór os cionn mheán an Aontais, ach b’ionann an t‑ioncam ó chánacha comhshaoil agus 2.4 % in 2020, gar do mheán an Aontais. Le muirir chomhshaoil a bhaineann le bainistiú dramhaíola agus truailliú aeir, ní dhéantar úsáid éifeachtúil acmhainní a chur chun cinn go leordhóthanach agus ní laghdaítear costais don chomhshaol agus don tsochaí leo. Ní léiríonn cánacha ar bhóithre agus táillí cláraithe feithiclí déine astaíochtaí go maith. Ní dhéantar cánacha agus muirir chomhshaoil a innéacsú, agus laghdaíonn sé sin ioncam glas le himeacht ama mar gheall ar bhoilsciú. Maidir le cánachas maoine, bhí an t‑ioncam ó chánacha athfhillteacha ar mhaoin dhochorraithe íseal go leor in 2020 (0.5 % de OTI i gcomparáid leis an meán 1.2 % san Aontas). Níl dóthain sonraí ag an tSlóvaic faoi láthair chun an bonn cánach maoine a thabhairt cothrom le dáta agus a innéacsú i gcomhréir le luachanna margaidh, rud a d’fhéadfadh an t‑éileamh láidir leanúnach ar thithíocht agus fás láidir gaolmhar ar phraghsanna tithe a mhaolú i bpáirt. Ina theannta sin, d’fhéadfadh iarrachtaí breise maidir le cánacha a shimpliú agus comhlíonadh a fheabhsú ioncam poiblí a mhéadú agus, ar an gcaoi sin, tacú le hinbhuanaitheacht fhioscach agus cothroime a fheabhsú. D’ainneoin feabhsuithe, d’fhan an bhearna i gcomhlíonadh cánach CBL ard in 2019 (16.1 % i gcomparáid le 10.4 % san Aontas). D’fhéadfadh tuilleadh feabhsuithe ar an riarachán cánach, lena n‑áirítear sonrascadh leictreonach, tuairisceáin chánach réamhlíonta agus tuilleadh digitithe, cabhrú le sceitheadh sa chóras cánach a laghdú tuilleadh.
            
            
               (21)I gcomhréir le hAirteagal 19(3), pointe (b) de Rialachán (AE) 2021/241 agus le hIarscríbhinn V, critéar 2.2 a ghabhann leis, cuimsíonn an plean téarnaimh agus athléimneachta tacar suntasach athchóirithe agus infheistíochtaí a threisíonn a chéile agus atá le cur chun feidhme faoi 2026. Cuidíonn siad sin chun dul i ngleic leis na dúshláin eacnamaíocha agus shóisialta ar fad nó le fothacar suntasach díobh a leagtar amach sa mholtaí tírshonracha atá dírithe ar an tSlóvaic ag an gComhairle sa Seimeastar Eorpach in 2019 agus 2020, mar aon le haon mholadh tírshonrach a eisíodh suas le dáta glactha an phlean. Go háirithe, is féidir a mheas gur freagairt chuimsitheach agus leordhóthanach ar na dúshláin atá os comhair na Slóvaice é fócas láidir an phlean ar an oideachas cuimsitheach, ar rialachas poiblí agus ar infheistíocht chun táirgiúlacht a fheabhsú san aistriú glas agus digiteach, mar aon leis an méid atá beartaithe a dhéanamh chun éagothromaíochtaí réigiúnacha a laghdú. Téitear i ngleic leis an dúshlán a bhaineann le dlús a chur leis an aistriú glas agus digiteach le diongbháilteacht agus raon leathan beart. Tugtar aghaidh freisin ar dhúshláin sheanbhunaithe maidir le hoideachas, cúram leanaí, cúram sláinte agus taighde agus nuálaíocht (R&I) le bearta cuimsitheacha do na heasnaimh is tromchúisí, mar shampla caighdeán agus cuimsitheacht íseal an oideachais, comhordú beartais R&I ilroinnte, easpa comhair phoiblí‑phríobháidí, agus lagfheidhmíocht R&I. Leis na bearta breise a mholtar sa phlean chun feabhas a chur ar an gcóras ceartais, ar sholáthar poiblí agus ar an gcomhrac i gcoinne sciúradh airgid, d’fhéadfaí aghaidh a thabhairt ar go leor de na dúshláin bhunúsacha, má ghlactar agus má chuirtear chun feidhme iad i gcomhréir le ceanglais dhlí an Aontais maidir le coimircí cuí agus neamhspleáchas breithiúnach agus le rannpháirtíocht chuí na bpáirtithe leasmhara. Ar deireadh, táthar ag súil go gcuirfidh roinnt athchóirithe feabhas ar inbhuanaitheacht fhadtéarmach an airgeadais phoiblí. Ar an iomlán, foráiltear leis an bplean d’athchóirithe uaillmhianacha agus d’infheistíochtaí uaillmhianacha, go háirithe sa chúram sláinte, san aistriú glas agus digiteach, agus sa riarachán poiblí, atá dírithe freisin ar chóineasú sa limistéar euro a fheabhsú agus ar fhás eacnamaíoch a threisiú. 
            
            
               (22)Tá coinne leis go gcuideoidh cur chun feidhme phlean téarnaimh agus athléimneachta na Slóvaice le tuilleadh dul chun cinn a dhéanamh maidir leis an aistriú glas agus digiteach. Baineann 45 % de leithdháileadh iomlán an phlean le bearta a thacaíonn leis na cuspóirí aeráide sa tSlóvaic, agus baineann 21 % de leithdháileadh iomlán an phlean le bearta a thacaíonn le cuspóirí digiteacha. Cur chun feidhme iomlán an phlean téarnaimh agus athléimneachta i gcomhréir leis na clocha míle agus na spriocanna ábhartha, sin rud a chuideoidh leis an tSlóvaic téarnamh go tapa ó iarmhairtí ghéarchéim COVID-19 agus a hathléimneacht á neartú san am céanna. Tá sé tábhachtach i gcónaí comhpháirtithe sóisialta agus páirtithe leasmhara ábhartha eile a rannpháirtiú ar bhonn córasach ar mhaithe le cur chun feidhme rathúil an phlean téarnaimh agus athléimneachta mar aon le bearta eacnamaíocha agus fostaíochta a théann níos faide ná an plean, chun úinéireacht leathan ar an gclár oibre beartais foriomlán a áirithiú.
            
            
               (23)Thíolaic an tSlóvaic an Comhaontú Comhpháirtíochta ar an 8 Aibreán 2022, ach níor thíolaic sí doiciméid chlársceidealaithe beartais chomhtháthaithe eile go fóill
                  17
               . I gcomhréir le Rialachán (AE) 2021/1060 ó Pharlaimint na hEorpa agus ón gComhairle an 24 Meitheamh 2021, cuirfidh an tSlóvaic san áireamh na moltaí tírshonracha ábhartha i gclársceidealú chistí an bheartais comhtháthaithe le haghaidh 2021-2027. Is réamhriachtanas é sin chun éifeachtacht na tacaíochta airgeadais atá le fáil ó chistí an bheartais chomhtháthaithe a fheabhsú agus chun an leas is mó is féidir a bhaint as breisluach na tacaíochta sin, agus comhordú, comhlántacht agus comhleanúnachas idir na cistí sin agus ionstraimí agus cistí eile de chuid an Aontais á gcur chun cinn san am céanna.  Braitheann cur chun feidhme rathúil na Saoráide Téarnaimh agus Athléimneachta mar aon le cláir an bheartais chomhtháthaithe ar dheireadh a chur le bacainní ar infheistíocht chun tacú leis an aistriú glas agus digiteach agus ar fhorbairt chríochach chothrom. Go háirithe, ba cheart aghaidh a thabhairt ar éagothromaíochtaí réigiúnacha maidir le hiomaíochas agus táscairí sóisialta trí úsáid a bhaint as meascán de na cistí éagsúla atá ar fáil.
            
            
               (24)Mar fhreagairt ar an sainordú ó Cheannairí Stáit nó Rialtais a leagtar amach i nDearbhú Versailles, is é is aidhm don phlean REPowerEU deireadh a chur de réir a chéile le spleáchas an Aontais ar allmhairí breosla iontaise ón Rúis a luaithe is féidir. Chuige sin, tá na tionscadail, na hinfheistíochtaí agus na hathchóirithe is oiriúnaí ar an leibhéal náisiúnta, réigiúnach agus ar leibhéal an Aontais á sainaithint i gcomhphlé leis na Ballstáit. Is é is aidhm do na bearta sin, spleáchas foriomlán ar bhreoslaí iontaise a laghdú agus imeacht ó bhreoslaí iontaise a allmhairiú ón Rúis.
            
         
         
            
               (25)Ó bhí 2015 ann, is beag dul chun cinn atá déanta chun glanastaíochtaí gás ceaptha teasa a laghdú. Tá ard‑déine fuinnimh ag geilleagar na Slóvaice, i bpáirt mar gheall ar spleáchas na hearnála tionsclaíochta fairsinge ar allmhairí iontaise. De réir sonraí 2020, tá an tSlóvaic ag brath go háirithe ar an Rúis maidir le gás nádúrtha (85 % i gcomparáid le meán AE de 44 %) agus amhola (100 % i gcomparáid le meán AE de 26 %). Mar sin féin, tá an spleáchas ar ghual crua ar an Rúis níos lú ná meán AE (35 % i gcomparáid le 54 %)
                  18
               . Tá an sciar den ghás nádúrtha sa mheascán fuinnimh beagán os cionn mheán an Aontais Eorpaigh (24.9 % i gcomparáid le 24.4 % don Aontas) agus tá sciar na mbreoslaí iontaise soladacha (14 % i gcomparáid le 10.8 % san Aontas), agus tá an sciar ola níos ísle (21.9 % i gcomparáid le 32.7 % san AE). B’ionann sciar an fhuinnimh núicléach sa mheascán fuinnimh agus 24.6 % in 2020 (i gcomparáid le 13.1 % don Aontas Eorpach). Dá nglacfaí níos tapa foinsí in‑athnuaite fuinnimh, chuideodh sé sin le laghdú a dhéanamh ar spleáchas na Slóvaice ar allmhairí breosla iontaise ón Rúis agus laghdófaí baol na bochtaineachta fuinnimh i bhfianaise praghsanna fuinnimh atá ag dul i méid. Tá sé beartaithe tuilleadh athchóirithe a dhéanamh i réimse dhearadh an mhargaidh agus na tacaíochta do hathnuaiteáin in 2022 mar chuid den phlean téarnaimh agus athléimneachta. Is féidir dlús breise a chur le glacadh an fhuinnimh in‑athnuaite trí na tairseacha maidir le díolúintí ó cheadanna tógála do tháirgeadh in‑athnuaite ar scála beag a mhéadú, nósanna imeachta riaracháin agus ceadanna a chuíchóiriú in ionad ilfhreastail, táillí ceangail eangaí a ísliú agus rochtain ar an acmhainn eangaí atá ar fáil a fheabhsú. I mí Aibreáin 2021, chuir an tSlóvaic deireadh leis an moratóir maidir le foinsí in‑athnuaite nua a nascadh leis an eangach. Ní mór, áfach, sásra réamhbhreathnaitheach a chur chun feidhme go fóill lena gcuirfear faisnéis thrédhearcach agus iontaofa ar fáil maidir leis an acmhainneacht chun foinsí in‑athnuaite uaineacha nua a nascadh leis an eangach. Chun freastal ar mhéid méadaitheach an leictreachais in‑athnuaite, ba cheart don tSlóvaic na gréasáin tarchurtha agus dáileacháin a nuachóiriú, saoráidí nua stórála fuinnimh a chruthú agus an creat rialála maidir le hidrigin in‑athnuaite a thabhairt chun críche. Chuideodh infheistíochtaí breise i bhfuinneamh geoiteirmeach, i stáisiúin bhithmheatáin inbhuanaithe agus i réitigh in‑athnuaite atá bunaithe ar hidrigin, lena n‑urramaítear critéir ábhartha inbhuanaitheachta, le haghaidh a thabhairt ar an ardtomhaltas intíre gáis nádúrtha. Tá scóip ann freisin éifeachtúlacht fuinnimh na gcóras téimh ceantair a mhéadú agus foinsí teasa in‑athnuaite a chur in úsáid go tapa in ionad gás nádúrtha. Is féidir feabhas a chur ar an iarracht dícharbónaithe freisin ar an leibhéal réigiúnach trí ionaid fuinnimh inbhuanaithe réigiúnacha a bhunú.
            
            
               (26)Beidh gá le tuilleadh iarrachtaí a dhéanamh maidir le héifeachtúlacht fuinnimh.  Go háirithe, is gá díriú ar athchóiriú domhain glas, tomhaltas teasa a laghdú agus infheistíocht a mhéadú i bhfoinsí in‑athnuaite teasa, lena n‑áirítear teaschaidéil. D‘fhéadfadh an tSlóvaic dlús breise a chur le hathchóiriú foirgneamh trí níos mó infheistíochtaí príobháideacha a mhealladh, lena n‑áirítear d’fhoirgnimh phoiblí, trí chúnamh teicniúil a chur ar fáil, acmhainneachtaí cur chun feidhme agus cur chuige ‘ionaid ilfhreastail’ a fheabhsú agus infheistiú i scileanna glasa. Thairis sin, mar gheall ar leibhéil arda neamhréire scileanna sa gheilleagar teastaíonn beartais maidir le foghlaim aosach a neartú, lena n‑áirítear i ndáil leis an aistriú glas. Tá iarracht bhreise ag teastáil chun aghaidh a thabhairt ar bhochtaineacht fuinnimh agus ar infheistíocht athchóirithe sa tithíocht shóisialta.  Thairis sin, ba cheart roinnt beart rialála agus riaracháin a chur i bhfeidhm chun dlús a chur leis an bpróiseas ceadanna tógála, chun na rialacha cur chun feidhme a shimpliú, chun scéimeanna athchóiriúcháin a oiriúnú agus chun comhordú idir údaráis phoiblí éagsúla agus cláir chistiúcháin a fheabhsú. D’fhéadfadh bearta agus dreasachtaí breise aghaidh a thabhairt ar an déine ard fuinnimh sa tionsclaíocht, lena n‑áirítear i gcuideachtaí beaga agus meánmhéide. Áirítear leis sin scéimeanna infheistíochta chun éifeachtúlacht fuinnimh a fheabhsú bunaithe ar iniúchtaí fuinnimh. Ba cheart do scéimeanna tacaíochta a bheith comhlántach (e.g. leis an scéim dícharbónaithe) agus ba cheart maoiniú príobháideach agus ionstraimí airgeadais a bheith ag tacú leo. Beidh gá le méadú breise ar an uaillmhian chun astaíochtaí gás ceaptha teasa a laghdú, agus spriocanna maidir le foinsí in‑athnuaite agus éifeachtúlacht fuinnimh a mhéadú chun go mbeidh an tSlóvaic i gcomhréir le cuspóirí ‘Oiriúnach do 55’.
            
            
               (27)Cé go mbeidh costais shuntasacha athstruchtúrúcháin i roinnt earnálacha mar thoradh ar an dlús leis an aistriú chuig an aeráidneodracht agus ar shiúl ó bhreoslaí iontaise, féadfaidh an tSlóvaic leas a bhaint as an Sásra um Aistriú Cóir i gcomhthéacs an bheartais chomhtháthaithe chun tionchar socheacnamaíoch an aistrithe a mhaolú sna réigiúin is mó atá buailte. Ina theannta sin, is féidir leis an tSlóvaic leas a bhaint as Ciste Sóisialta na hEorpa Plus chun deiseanna fostaíochta a fheabhsú agus comhtháthú sóisialta a neartú. 
            
            
               (28)I bhfianaise mheasúnú an Choimisiúin, rinne an Chomhairle scrúdú ar Chlár Cobhsaíochta 2022 agus léirítear a tuairim
                  19
                i moladh (1) thíos.
            
            
               (29)I bhfianaise na n‑idirnasc dlúithe idir geilleagair Bhallstáit an limistéir euro agus a rannchuidithe choitinn le feidhmiú an Aontais Eacnamaíoch agus Airgeadais, mhol an Chomhairle go ngníomhódh Ballstáit an limistéir euro, lena n‑áirítear trína bpleananna téarnaimh agus athléimneachta, chun an moladh maidir le beartas eacnamaíoch an limistéir euro a chur chun feidhme. Maidir leis an tSlóvaic, léirítear é sin go háirithe i moltaí (1) agus (2) thíos.
            
            
               AG MOLADH LEIS SEO go nglacfadh an tSlóvaic gníomhaíocht in 2022 agus 2023 chun an méid seo a leanas a dhéanamh: 
            
            
               1.In 2023, a áirithiú go mbeidh fás an chaiteachais reatha atá maoinithe go náisiúnta i gcomhréir le seasamh foriomlán neodrach beartais, agus tacaíocht leanúnach shealadach spriocdhírithe á cur san áireamh do na teaghlaigh agus na gnólachtaí is leochailí ó thaobh arduithe ar phraghsanna fuinnimh de agus do dhaoine atá ar a dteitheadh ón Úcráin. Réidh chun an caiteachas reatha a chur in oiriúint don staid atá ag teacht chun cinn. Infheistíocht phoiblí a leathnú le haghaidh an aistrithe ghlais agus dhigitigh agus le haghaidh na slándála fuinnimh, lena n‑áirítear trí leas a bhaint as RRF, as REPowerEU agus as cistí eile de chuid an Aontais. Le linn na tréimhse tar éis 2023, saothrófar beartas fioscach atá dírithe ar riochtaí fioscacha meántéarmacha stuama a bhaint amach. An meascán cánach a dhéanamh níos éifeachtúla agus níos mó tacaíochta a thabhairt don fhás cuimsitheach inbhuanaithe, lena n‑áirítear trí acmhainneacht an chánachais chomhshaoil agus mhaoine a ghiaráil. Leanúint de chomhlíonadh cánach a neartú, lena n‑áirítear trí riarachán cánach a dhigitiú tuilleadh.
            
            
               2.Dul ar aghaidh le cur chun feidhme a plean téarnaimh agus athléimneachta, i gcomhréir leis na clocha míle agus na spriocanna a chuimsítear i gCinneadh Cur Chun Feidhme ón gComhairle an 13 Iúil 2021. Doiciméid chlársceidealaithe an bheartais chomhtháthaithe le haghaidh 2021-2027 a thíolacadh d’fhonn an chaibidlíocht leis an gCoimisiún ina leith a chur i gcrích, agus tús a chur lena gcur chun feidhme ina dhiaidh sin.
            
            
               3.Spleáchas foriomlán ar bhreoslaí iontaise a laghdú agus allmhairí breoslaí iontaise a éagsúlú. Dlús a chur le húsáid foinsí in‑athnuaite fuinnimh trí rochtain ar eangacha a éascú tuilleadh, trí bhearta a thabhairt isteach chun cuíchóiriú a dhéanamh ar nósanna imeachta ceadúnúcháin agus riaracháin agus tríd an ngréasán leictreachais a nuachóiriú. Spleáchas ar ghás nádúrtha sa téamh agus sa tionsclaíocht a laghdú. Beartais athchóiriúcháin a choigeartú chun dlús a chur le hathchóiriú domhain foirgneamh agus chun iad a dhreasú. 
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 209, 2.8.1997, lch. 1.
               
               
                  
                     (2)
                  
                        Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta (IO L 57, 18.2.2021, lch. 17).
               
               
                  
                     (3)
                  
                        Rialachán (AE) Uimh. 1176/2011 ó Pharlaimint na hEorpa agus ón gComhairle an 16 Samhain 2011 maidir le míchothromaíochtaí maicreacnamaíocha a chosc agus a cheartú, IO L 306, 23.11.2011, lch. 25.
               
               
                  
                     (4)
                  
                        Cinneadh Cur Chun Feidhme (AE) 2022/382 ón gComhairle an 4 Márta 2022 lena mbunaítear gurb ann d’insreabhadh ollmhór daoine easáitithe ón Úcráin de réir bhrí Airteagal 5 de Threoir 2001/55/CE, agus a bhfuil d’éifeacht aige cosaint shealadach a thabhairt isteach, IO L 71, 4.3.2022, lch. 1.
               
               
                  
                     (5)
                  
                        Teachtaireacht ón gCoimisiún chuig an gComhairle maidir le gníomhachtú chlásal ginearálta éalaithe 
                     an Comhshocraithe Cobhsaíochta agus Fáis, an Bhruiséil, 20.3.2020, COM(2020) 123 final.
               
               
                  
                     (6)
                  
                        Teachtaireacht ón gCoimisiún chuig an gComhairle bliain amháin ó ráig COVID-19: Freagairt don bheartas fioscach, an Bhruiséil, 3.3.2021, COM(2021) 105 final.
               
               
                  
                     (7)
                  
                        Is meastacháin ón gCoimisiún iad na meastacháin ar an staid fhioscach agus a chomhpháirteanna sa mholadh seo bunaithe ar na toimhdí is bunús le réamhaisnéis earraigh 2022 an Choimisiúin. Sna meastacháin ón gCoimisiún ar fhás ionchasach meántéarmach, ní áirítear tionchar dearfach na n‑athchóirithe atá mar chuid den Phlean Téarnaimh agus Athléimneachta agus lena bhféadfar borradh a chur faoin bhfás féideartha. 
               
               
                  
                     (8)
                  
                        Ní mhaoinítear iad le deontais ón tSaoráid um Théarnamh agus Athléimneacht ná le cistí eile de chuid an Aontais.
               
               
                  
                     (9)
                  
                        Teachtaireacht ón gCoimisiún chuig an gComhairle: Treoraíocht maidir leis an mbeartas fioscach do 2023, an Bhruiséil, 2.3.2022, COM(2022) 85 final.
               
               
                  
                     (10)
                  
                        SWD(2022) 627 final.
               
               
                  
                     (11)
                  
                        Glactar leis go sroichfidh líon iomlán na ndaoine easáitithe ón Úcráin go dtí an tAontas Eorpach 6 milliún de réir a chéile faoi dheireadh 2022, agus meastar a ndáileadh geografach bunaithe ar mhéid an diaspóra atá ann cheana, ar dhaonra coibhneasta an Bhallstáit ghlactha, agus ar dháileadh iarbhír na ndaoine easáitithe ón Úcráin ar fud an Aontais ó mhí an Mhárta 2022. I gcás costais bhuiséadacha in aghaidh an duine, tá meastacháin bunaithe ar shamhail mhicreashamhlú Euromod de chuid Airmheán Comhpháirteach Taighde an Choimisiúin, agus an dá aistriú airgid á gcur san áireamh, d’fhéadfadh daoine a bheith incháilithe do shochair chomhchineáil, amhail oideachas agus cúram sláinte.
               
               
                  
                     (12)
                  
                        Moladh ón gComhairle an 18 Meitheamh 2021 inar tugadh tuairim ón gComhairle maidir le Clár Cobhsaíochta 2021 na Slóvaice, IO C 304, 29.7.2021, lch. 121. 
               
               
                  
                     (13)
                  
                        Freagraíonn comhartha diúltach (dearfach) den táscaire do bharrachas (easnamh) fáis ar chaiteachas príomhúil i gcomparáid le fás eacnamaíoch meántéarmach, lena léirítear beartas fioscach fairsing (contrúil).
               
               
                  
                     (14)
                  
                        Réamh‑mheastar go soláthróidh caiteachas caipitil eile atá maoinithe go náisiúnta ranníocaíocht leathnaithe de 0.2 pointe céatadáin de OTI. 
               
               
                  
                     (15)
                  
                        Freagraíonn comhartha diúltach (dearfach) den táscaire do bharrachas (easnamh) fáis ar chaiteachas príomhúil i gcomparáid le fás eacnamaíoch meántéarmach, lena léirítear beartas fioscach fairsing (contrúil).
               
               
                  
                     (16)
                  
                        Réamh‑mheastar go soláthróidh caiteachas caipitil eile atá maoinithe go náisiúnta ranníocaíocht chraptha 0.1 pointe céatadáin de OTI. 
               
               
                  
                     (17)
                  
                        Rialachán (AE) 2021/1060 ó Pharlaimint na hEorpa agus ón gComhairle an 24 Meitheamh 2021 lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe, an Ciste um Aistriú Cóir agus an Ciste Eorpach Muirí, Iascaigh agus Dobharshaothraithe agus rialacha airgeadais maidir leis na cistí sin agus maidir leis an gCiste um Thearmann, Imirce agus Lánpháirtíocht, an Ciste Slándála Inmheánaí agus an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí. IO L 231, 30.6.2021, lch. 159.
               
               
                  
                     (18)
                  
                        Eurostat (2020), sciar allmhairí na Rúise os cionn allmhairí iomlána gáis nádúrtha, amhola agus guail chrua. Do mheán na 27 mBallstát, tá iomlán na n‑allmhairí bunaithe ar allmhairí lasmuigh de AE27. I gcás na Slóvaice, áirítear trádáil laistigh den Aontas ar iomlán na n‑allmhairí. Ní áirítear táirgí ola scagtha in amhola.
               
               
                  
                     (19)
                  
                        Faoi Airteagal 5(2) de Rialachán (CE) Uimh. 1466/97 ón gComhairle.